### ΝΟΜΟΘΕΤ.ΔΙΑΤΑΓΜΑ υπ’ αριθ. 3881

### της 25/30 Οκτ. 1958

Περί Έργων Εγγείων Βελτιώσεων.

Κεφάλαιον Α΄

Γενικοί ορισμοί-αρμοδιότητες

Άρθρον 1

Αρμοδιότητες Υπουργείων Γεωργίας και Συγκοινωνιών και Δημοσίων Έργων

1. Το Υπουργείον Γεωργίας ασκεί εφεξής πάσαν αρμοδιότητα εις ό,τι αφορά την αναγνώρισιν, την σύνταξιν προκαταρκτικών εκθέσεων τον προγραμματισμόν, την γεωργικήν αξιοποίησιν, ως και την λειτουργίαν, συντήρησιν, διοίκησιν και διαχείρισιν απάντων εν γένει των έργων εγγείων βελτιώσεων προς ανάπτυξιν και αξιοποίησιν του γεωργικού εδάφους της Χώρας, πλην των αντιπλημμυρικών και προστατευτικών έργων της πεδινής κοίτης των ποταμών και μεγάλων χειμάρρων ως και των αυτοτελών αντιπλημμυρικών έργων προστασίας συγκοινωνιών και κατοικουμένων χώρων, αι επί των οποίων ως άνω αρμοδιότητες ανήκουν εις το Υπουργείον Συγκοινωνιών και Δημοσίων Έργων.

2. Το Υπουργείον Συγκοινωνιών και Δημοσίων Έργων είναι αρμόδιον δια την εκπόνησιν των προμελετών και οριστικών μελετών, ως και δια την κατασκευήν απάντων των εν τη παρ. 1 έργων, πλην των αυτοτελών αρδευτικών και αποστραγγιστικών έργων, δι’ α δεν απαιτούνται σοβαρά τεχνικά έργα και εξυπηρετούντων περιοχάς συνολικής εκτάσεως μικροτέρας των 20.000 στρεμμ., ως και απάντων των τριτευόντων αρδευτικών και αποστραγγιστικών δικτύων, αι επί των οποίων ως άνω αρμοδιότητες υπάγονται εις το Υπουργείον Γεωργίας. Επίσης το Υπουργείον Συγκοινωνιών και Δημοσίων Έργων είναι αρμόδιον δια την κατασκευήν και συντήρησιν των επί των μεγάλων ποταμών και χειμάρρων φραγμάτων ως και των επί τούτων σοβαρών έργων υδροληψίας και προσαγωγής.